Papersnake/gushiwen huggingface dataset:
史记·孙子吴起列传
司马迁（两汉）

孙子武者，齐人也。以兵法见于吴王阖庐。阖庐曰：“子之十三篇，吾尽观之矣，可以小试勒兵乎？”对曰：“可。”阖庐曰：“可试以妇人乎？”曰：“可。”于是许之，出宫中美女，得百八十人。孙子分为二队，以王之宠姬二人各为队长，皆令持戟。令之曰：“汝知而心与左右手背乎？”妇人曰：“知之。”孙子曰：“前，则视心；左，视左手；右，视右手；后，即视背。”妇人曰：“诺。”约束既布，乃设鈇钺，即三令五申之。于是鼓之右，妇人大笑。孙子曰：“约束不明，申令不熟，将之罪也。”复三令五申而鼓之左，妇人复大笑。孙子曰：“约束不明，申令不熟，将之罪也；既已明而不如法者，吏士之罪也。”乃欲斩左右队长。吴王从台上观，见且斩爱姬，大骇。趣使使下令曰：“寡人已知将军能用兵矣。寡人非此二姬，食不甘味，愿勿斩也。”孙子曰：“臣既已受命为将，将在军，君命有所不受。”遂斩队长二人以徇。用其次为队长，于是复鼓之。妇人左右前后跪起皆中规矩绳墨，无敢出声。于是孙子使使报王曰：“兵既整齐，王可试下观之，唯王所欲用之，虽赴水火犹可也。”吴王曰：“将军罢休就舍，寡人不愿下观。”孙子曰：“王徒好其言，不能用其实。”于是阖庐知孙子能用兵，卒以为将。西破强楚，入郢，北威齐晋，显名诸侯，孙子与有力焉。

孙武既死，后百余岁有孙膑。膑生阿、鄄之间，膑亦孙武之后世子孙也。孙膑尝与庞涓俱学兵法。庞涓既事魏，得为惠王将军，而自以为能不及孙膑，乃阴使召孙膑。膑至，庞涓恐其贤于己，疾之，则以法刑断其两足而黥之，欲隐勿见。

齐使者如梁，孙膑以刑徒阴见，说齐使。齐使以为奇，窃载与之齐。齐将田忌善而客待之。忌数与齐诸公子驰逐重射。孙子见其马足不甚相远，马有上、中、下、辈。于是孙子谓田忌曰：“君弟重射，臣能令君胜。”田忌信然之，与王及诸公子逐射千金。及临质，孙子曰：“今以君之下驷与彼上驷，取君上驷与彼中驷，取君中驷与彼下驷。”既驰三辈毕，而田忌一不胜而再胜，卒得王千金。于是忌进孙子于威王。威王问兵法，遂以为师。

其后魏伐赵，赵急，请救于齐。齐威王欲将孙膑，膑辞谢曰：“刑余之人不可。”于是乃以田忌为将，而孙子为师，居辎车中，坐为计谋。田忌欲引兵之赵，孙子曰：“夫解杂乱纷纠者不控卷，救鬬者不搏撠，批亢捣虚，形格势禁，则自为解耳。今梁赵相攻，轻兵锐卒必竭于外，老弱罢于内。君不若引兵疾走大梁，据其街路，冲其方虚，彼必释赵而自救。是我一举解赵之围而收獘于魏也。”田忌从之，魏果去邯郸，与齐战于桂陵，大破梁军。

后十三岁，魏与赵攻韩，韩告急于齐。齐使田忌将而往，直走大梁。魏将庞涓闻之，去韩而归，齐军既已过而西矣。孙子谓田忌曰：“彼三晋之兵素悍勇而轻齐，齐号为怯，善战者因其势而利导之。兵法，百里而趣利者蹶上将，五十里而趣利者军半至。使齐军入魏地为十万灶，明日为五万灶，又明日为三万灶。”庞涓行三日，大喜，曰：“我固知齐军怯，入吾地三日，士卒亡者过半矣。”乃弃其步军，与其轻锐倍日并行逐之。孙子度其行，暮当至马陵。马陵道陕，而旁多阻隘，可伏兵，乃斫大树白而书之曰“庞涓死于此树之下”。于是令齐军善射者万弩，夹道而伏，期曰“暮见火举而俱发”。庞涓果夜至斫木下，见白书，乃钻火烛之。读其书未毕，齐军万弩俱发，魏军大乱相失。庞涓自知智穷兵败，乃自刭，曰：“遂成竖子之名！”齐因乘胜尽破其军，虏魏太子申以归。孙膑以此名显天下，世传其兵法。

吴起者，卫人也，好用兵。尝学于曾子，事鲁君。齐人攻鲁，鲁欲将吴起，吴起取齐女为妻，而鲁疑之。吴起于是欲就名，遂杀其妻，以明不与齐也。鲁卒以为将。将而攻齐，大破之。鲁人或恶吴起曰：“起之为人，猜忍人也。其少时，家累千金，游仕不遂，遂破其家，乡党笑之，吴起杀其谤己者三十余人，而东出卫郭门。与其母诀，啮臂而盟曰：“起不为卿相，不复入卫。”遂事曾子。居顷之，其母死，起终不归。曾子薄之，而与起绝。起乃之鲁，学兵法以事鲁君。鲁君疑之，起杀妻以求将。夫鲁小国，而有战胜之名，则诸侯图鲁矣。且鲁卫兄弟之国也，而君用起，则是弃卫。”鲁君疑之，谢吴起。

吴起于是闻魏文侯贤，欲事之。文侯问李克曰：“吴起何如人哉？”李克曰：“起贪而好色，然用兵司马穰苴不能过也。”于是魏文侯以为将，击秦，拔五城。

起之为将，与士卒最下者同衣食。卧不设席，行不骑乘，亲裹赢粮，与士卒分劳苦。卒有病疽者，起为吮之。卒母闻而哭之。人曰：“子卒也，而将军自吮其疽，何哭为？”母曰：“非然也。往年吴公吮其父，其父战不旋踵，遂死于敌。吴公今又吮其子，妾不知其死所矣。是以哭之。”

文侯以吴起善用兵，廉平，尽能得士心，乃以为西河守，以拒秦、韩。

魏文侯既卒，起事其子武侯。武侯浮西河而下，中流，顾而谓吴起曰：“美哉乎山河之固，此魏国之宝也！”起对曰：“在德不在险。昔三苗氏左洞庭，右彭蠡，德义不修，禹灭之。夏桀之居，左河济，右泰华，伊阙在其南，羊肠在其北，修政不仁，汤放之。殷纣之国，左孟门，右太行，常山在其北，大河经其南，修政不德，武王杀之。由此观之，在德不在险。若君不修德，舟中之人尽为敌国也。”武侯曰：“善。”

（即封）吴起为西河守，甚有声名。魏置相，相田文。吴起不悦，谓田文曰：“请与子论功，可乎？”田文曰：“可。”起曰：“将三军，使士卒乐死，敌国不敢谋，子孰与起？”文曰：“不如子。”起曰：“治百官，亲万民，实府库，子孰与起？”文曰：“不如子。”起曰：“守西河而秦兵不敢东乡，韩赵宾从，子孰与起？”文曰：“不如子。”起曰：“此三者，子皆出吾下，而位加吾上，何也？”文曰：“主少国疑，大臣未附，百姓不信，方是之时，属之于子乎？属之于我乎？”起默然良久，曰：“属之子矣。”文曰：“此乃吾所以居子之上也。”吴起乃自知弗如田文。

田文既死，公叔为相，尚魏公主，而害吴起。公叔之仆曰：“起易去也。”公叔曰：“奈何？”其仆曰：“吴起为人节廉而自喜名也。君因先与武侯言曰：“夫吴起贤人也，而侯之国小，又与强秦壤界，臣窃恐起之无留心也。”武侯即曰：“奈何？”君因谓武侯曰：“试延以公主，起有留心则必受之。无留心则必辞矣。以此卜之。”君因召吴起而与归，即令公主怒而轻君。吴起见公主之贱君也，则必辞。”于是吴起见公主之贱魏相，果 辞魏武侯。武侯疑之而弗信也。吴起惧得罪，遂去，即之楚。

楚悼王素闻起贤，至则相楚。明法审令，捐不急之官，废公族疏远者，以抚养战斗之士。要在强兵，破驰说之言从横者。于是南平百越；北并陈蔡，却三晋；西伐秦。诸侯患楚之强。故楚之贵戚尽欲害吴起。及悼王死，宗室大臣作乱而攻吴起，吴起走之王尸而伏之。击起之徒因射刺吴起，并中悼王。悼王既葬，太子立，乃使令尹尽诛射吴起而并中王尸者。坐射起而夷宗死者七十余家。

太史公曰：世俗所称师旅，皆道孙子十三篇，吴起兵法，世多有，故弗论，论其行事所施设者。语曰：“能行之者未必能言，能言之者未必能行。”孙子筹策庞涓明矣，然不能蚤救患于被刑。吴起说武侯以形势不如德，然行之于楚，以刻暴少恩亡其躯。悲夫！
浣溪沙·花榭香红烟景迷
毛熙震（五代）

花榭香红烟景迷，满庭芳草绿萋萎，金铺闲掩绣帘低。
紫燕一双娇语碎，翠屏十二晚峰齐，梦魂消散醉空闺。
念奴娇 其十 《念奴娇·即席再赋呈李研斋前辈宋荔裳观察王西樵考功》
曹尔堪（清代）

古文高手，有达老耆旧，欧曾堪续。箬笠布袍云竹杖，看尽浮云反复。

再遇莱阳，词场雄踞。暂友山中鹿。旗亭载酒，楚辞痛饮还读。

又有天壤王郎，水姿玉映，不救何平叔。歌吹芜城期共醉，漫挂蒲帆一幅。

岸帻横眸，昔年隋苑，今是渔家屋。宾朋杂坐，不妨人淡于菊。
清平乐
陈睦（宋代）

鬓云斜坠。莲步弯弯细。笑脸双蛾生多媚。百步兰麝香喷。

从前蛾种愁烦。枕边未可明言。好是蓝桥再渡，玉蓖还胜金钿。
辛酉夏月苦雨 其二
王苏（清代）

陶家屋角树扶疏，纸阁萧然一榻虚。墙缺暂教浓绿护，漏痕都似硬黄书。

悬河喜听乡人语，掀淖重邀长者车。舍北炊烟多未起，官贫敢叹食无鱼。
安乐吟
邵雍（宋代）

安乐先生，不显姓氏。
垂三十年，居洛之涘。
风月情怀，江湖性气。
色斯其举，翔而后至。
无贱无贫，无富无贵。
无将无迎，无拘无忌。
窘未尝忧，饮不至醉。
收天下春。归之肝肺。
盆池资吟，瓮牖荐睡。
小车赏心，大笔快志。
或戴接篱，或著半臂。
或坐林间，或行水际。
乐见善人，乐闻善事。
乐道善言，乐行善意。
闻人之恶，若负芒刺。
闻人之善，如佩兰蕙。
不佞禅伯，不谀方士。
不出户庭，直际天地。
三军莫凌，万锺莫致。
为快活人，六十五岁。
舟早行将至三界偶成
杜范（宋代）

辞京尘渐远，入越思逾清。
雨壑溪方涨，风帆去又轻。
天光浮水阔，山色带云横。
更问乡关路，从今尚几程。
省试夜投献座主
殷文圭（唐代）

辟开公道选时英，神镜高悬鉴百灵。混沌分来融间气，

欃枪灭处炫文星。烛然兰省三条白，山束龙门万仞青。

圣教中兴周礼在，不劳干羽舞明庭。
一剪梅·薄暮余霞天际红
姬翼（元代）

薄暮余霞天际红。反关无俗，指点山童。新泉活火煮云龙。受用点家，两腋清风。千古埃霾雪山胸。阴魔除扫，不敢形容。玉川携手水晶宫。月里行歌，缥缈孤峰。
句
姚孝锡（宋代）

烟染绿丝迷别浦，雨催红糁缀长条。
和雨中 其二
牟巘（宋代）

薄宦亦良苦，救圬泥溅裘。陈红犹不足，太白几曾浮。

赖有两诗好，聊宽一日忧。天公应念此，未用祝篝瓯。
送药栽与安之
司马光（宋代）

盛夏移药栽，及雨方可种。
为君著屐取，呼童执伞送。
到时云已开，枝软叶犹重。
夕阳宜屡浇，又须烦抱瓮。
彤庭分帛
罗大经（宋代）

赤子须摩抚，红尘几送迎。
幕张云匼匝，车列鉴鲜明。
岂是朘民血，空教适宦情。
忍闻分竹者，竭泽自求盈。
蓝田山石门精舍
王维（唐代）

落日山水好，漾舟信归风。探奇不觉远，因以缘源穷。
遥爱云木秀，初疑路不同。安知清流转，偶与前山通。
舍舟理轻策，果然惬所适。老僧四五人，逍遥荫松柏。
朝梵林未曙，夜禅山更寂。道心及牧童，世事问樵客。
暝宿长林下，焚香卧瑶席。涧芳袭人衣，山月映石壁。
再寻畏迷误，明发更登历。笑谢桃源人，花红复来觌。
葛氏遗
欧阳修（宋代）

大河昔决东南流，萧条东郡今遗湫。我从故老问其由，云古五遗藏高丘。

地灵川秀草木稠，郁郁佳气蒸常浮。惟物伏见数有周，秘藏奇怪神所搜。

天昏地惨鬼哭幽，至宝欲出风云愁。荡摇山川失维陬，九龙大战驱蛟虬。

割然岸烈轰云骉，滑人夜惊鸟嘲啁。妇走抱儿扶白头，苍生仰叫黄屋忧。

聚徒百万如蚍蜉，千金一扫随浮沤。天旋海沸动九州，此遗始出人间留。

滑人得之不敢收，奇模古质非今侔。器大难用识者不，以示世俗遭揶揄。

明堂会朝飨诸侯，饔官有品供王羞。调以五味烹全牛，时有用舍吾无求。

二三子学雕琳球，见之始惊中叹愀。披荒斲古争穷蒐，苦语难出声咿嚘。

马图出河龟负畴，自古怪说何悠悠。嗟吾老矣不能休，勉彊作诗惭效尤。
为定安董大令寿
屈大均（明代）

宓子能为政，当时最少年。神明因取友，清静只鸣弦。

君作琼南令，今同单父贤。妙龄方十九，高弟是三千。

邑小滨炎海，堂虚隐瘴烟。乘閒桑柘外，折节父兄前。

鱼识河鲂美，禽知么凤妍。槟榔青满子，茉莉绿成钱。

讼少无三木，书多有八编。勤休星出入，清已日流传。

及此春秋富，弥令冰雪坚。初升欣旭景，为寿未须筵。
春晚谣
蒋华子（宋代）

汀洲三月杨花飞，河鲀出水江鲚肥。
雨声翻作断肠曲，薄寒恋恋轻罗衣。
新愁压眉双碧聚，作意挽春春不住。
无情恨杀蜀帝魂，不劝归来劝归去。
为方玉如题餐霞图
姚燮（清代）

洞仙三十六天宫，是宅桃花万树东。纳袖云香生热翠，过山雪片作流红。

高眉晻蔼深春气，轻骨扶摇太古风。此客此图宜玉轴，悬之崿崿碧萝中。
申州道中
崔涂（唐代）

风紧日凄凄，乡心向此迷。水分平楚阔，山接故关低。

客路缘烽火，人家厌鼓鼙。那堪独驰马，江树穆陵西。
宴清都
杨泽民（宋代）

早作听晨鼓。征车动、画桥乘月先度。邻鸡唱晓，人家未起，尚扃柴户。沙边寒雁声遥，料不见、当时伴侣。似怎地、满眼愁悲，秋如宋玉难赋。

休论爱合暌离，微官紧缚，期会良苦。封侯万里，金堆北斗，不如归去。欢娱渐入佳趣，算画在、屏帏邃处。仗小词、说与相思，伊还会否。
和刘制遗梅
李曾伯（宋代）

感君寄我一枝春，雨虐风饕苦不仁。
羞得玉奴浑不放，含香犹待浣溪人。
与具氏子书中
陈著（宋代）

柴门任风开闭，茅屋尽日虚閒。补揍粗茶淡饭，报答流水青山。
咏竹
李觏（宋代）

外边虽节目，内里却空虚。从来汗流浃，只为写经书。
上巳日恩赐曲江宴会即事
白居易（唐代）

赐欢仍许醉，此会兴如何。翰苑主恩重，曲江春意多。

花低羞艳妓，莺散让清歌。共道升平乐，元和胜永和。
挽莫子晋丈
孙应时（宋代）

我里谈耆旧，高门二百年。
衣冠新族绪，龟筴故山川。
家以儒相励，公於志独坚。
九原疑不瞑，诸子更加共。
故园
王铎（明代）

转眼天寒气不齐，归心安敢说羁栖。
故园墙北开梅蕊，几日河南罢鼓鼙。
邙岭扑天余石马，巩云裹雪暗龙溪。
新兵闻道三秦胜，次第兴师扫蒺藜。
高阳台 甲戌中冬，予有夔州之役。漱泉送予江上，赋此别之
冯煦（清代）

人去天寒，江空岁晚，与君携手层岚。带一分酸。离心未饮先酣。

十年水驿烟邮惯，奈而今、不是江南。荡秋魂、一尺荒波，湿了征衫。

桓郎已自伤摇落，问归鸿声里，此别何堪。短鬓难搔，衰杨一样毵毵。

斜阳尚在孤城角，近黄昏、不见征帆。待何时、月下幽坊，玉尘重谭。
挽刘文安公
蔡沈（宋代）

考亭云谷孰居先，名世悠然得正传。
穷理致知须主敬，存心养性道齐贤。
凌云端拟陈三策，魂梦那知隔九泉。
后世表章尊所学，四书功足继朱宣。
题金坛张氏云泉斋
陈显曾（元代）

尔家南山不计年，松下小斋长独眠。闲云栖户堕复起，回溜入溪清可沿。

山头抱犊夕阳下，池上种花春雨前。愧我始衰仍远役，束书西问汉江船。
送周秀实知新昌
晁说之（宋代）

尊公文律自瑰奇，虽持使节未相宜。
子敝青袍哦五字，州家不喜县家嗤。
十年主簿今迁陟，县衙簿尉来趋揖。
越绝山川舒啸时，莫叹监湖今几尺。
监湖几尺吾其那，闻道新昌佛仍大。
昔贤墨妙谁识之，一日清风千嶂破。
人间月色过中秋，天际风光称远游。
阳关本是西州曲，鹭舞兰桡不解愁。
颂古一○一首
释子淳（宋代）

当机一句玉珊珊，内外玲珑溢目寒。
无漏国中曾不住，有华影里见应难。
送张宪副归吴兴和姚东桥
黄衷（明代）

南乡飞雾似轻埃，舟带残潮款款开。松菊对临犹浩气，乾坤沦掷是雄材。

山中卦影初逢遁，市上仙风旧姓回。一曲洞庭三万顷，白鸥波里几人来。
怀张白逸人
张咏（宋代）

昔年吟社偶通邻，常贵高风入格真。
名好已期天共歇，性孤翻与世无亲。
梁园醉别花烧眼，楚寺秋归鹤伴身。
从此幽怀不能说，五湖烟月二京尘。
诗偈 其一三九
庞蕴（唐代）

慈悲说斯法，现疾为众生。纯陀献后供，妙德亦同行。

名相有差别，法身同一形。化身千万亿，方便立空名。

不须执有法，圆通最大精。
过钦止
赵蕃（宋代）

一饭肯留我，群书容恣繙。
雨收还摵摵，云破复昏昏。
山水琴中趣，桑麻野外论。
淡交真有味，炎附卒成燔。
挽许秋浦
马廷鸾（宋代）

歌骚读尽远游篇，淡日寒空引绋天。
绕浦黄花秋易老，晚香留付子孙贤。
郊行
陆游（宋代）

凄风吹雨过江城，缓策羸骖并水行。
古路初惊秋叶堕，荒郊已放候虫鸣。
壮心耿耿人谁识？往事悠悠恨未平。
斜日半竿羌笛怨，西陵寂寞又潮生。
三川言十数年前尝有一短帽骑驴之士半醉徘徊
晁说之（宋代）

君不见少陵有客字子美，三赋献罢胡尘起。
招魂收泪谒行在，献论家室三川里。
云寒日淡剑阁深，翠华望断尘埃底。
狼虎食人大道傍，回首妻孥须怖此。
亦尝寄书问讯之，鲤鱼何在沧溟徙。
晚年虽卜浣花居，心折秦云恨有余。
茯苓不御丹砂就，仙去还来纵目初。
乾坤宿醉参横醒，且策东家旧蹇驴。
邻里一人安可得，亦无坟冢可蓁芜。
人间偪仄何偪仄，却自骑鲸追李白。
宝溪鹿苑寺
释居简（宋代）

唐刻文虽泐，梁时寺可稽。已无金布地，犹有宝名溪。

水媚珠生浦，云低篆绕畦。夜遥僧定起，璧月在璇题。
生查子（双调）
张先（宋代）

当初相见时，彼此心萧洒。近日见人来，却恁相谩諕。

休休休便休，美底教他且。匹似没伊时，更不思量也。
送虢令赵荐
苏轼（宋代）

嗟我去国久，得君如得归。
今君舍我去，从此故人稀。
不惜故人稀，但恐晤语非。
佳人西方子，佩服贝与玑。
宛兮若处女，未始识户扉。
何必识户扉，潜玉有光辉。
次韵李仲南木犀
刘应时（宋代）

幽人何所为，兀然坐诗穷。
万事不复理，吟哦四壁空。
少皞从西来，天宇凄其风。
群芳渐摇落，桂子开墙东。
寒蟾驾璧月，老翠高菶菶。
景物尔独胜，色香谁与同。
岂藉红裳女，徒费丹砂工。
不受黄金恩，桃李谁争雄。
风漪卷轻碧，断霞曳微红。
清风袭衣袖，薄采喧儿童。
王孙亦好事，乘兴赏珍丛。
笑掬黄金蕊，糁缀光玲珑。
山村酒可篘，恍如入新丰。
胡不抱琴去，一饮醉其中。
露湿月华冷，风约零雨蒙。
静言参鼻观，身在广寒宫。
苔钱
叶岂潜（宋代）

青钱点点浮鹅眼，绿毯鳞鳞织翠毛。
聚散因风翻覆手，池塘犹喜没惊涛。
宿朝宗驿游洞天 其二
王越石（宋代）

药盆丹灶石床閒，龙虎当年向此盘。云驭久登天穴路，仙风依旧拂衣寒。
和锦绣亭
李之仪（宋代）

漂泊生涯寄一萍，胜游长记锦花亭。山来已讶天能巧，春到方知地更灵。

虽许登临追曳尾，却应颜色未忘形。何妨共保千年约，白帽回头笑管宁。
赠欧阳圭斋 赠欧阳圭斋
孙凤洲（元代）

圭斋还是旧圭斋，不带些儿官样回。若使他人居二品，门前车马闹如雷。
寄子弟
周谞（宋代）

浪有虚名落世间，自惭无实骨毛寒。未年三十身先倦，才得一官心已阑。

卜宅拟寻栽药圃，买田宜近钓鱼滩。他年子弟重相见，藜杖蓑衣笋箨冠。
沁园春 其二 再叠赠叔由
程颂万（清代）

少日文章，痛哭谁如，我与尔哉。算重阳风雨，先催客去，清明花算，又载诗回。

作两生行，过三闾庙，今日应无市骏台。狂来也，只青琴濯砚，红袖传杯。

客心海国呼来。却系缆湘干未忍开。问千金买赋，笑余饥走，万山锁梦，累子愁堆。

子正依余，余翻别子，一例齐年感赋梅。还西笑，只高城落日，为子低徊。
过赤崖潭
韦骧（宋代）

轻轺晓过赤崖潭，莫讶凝眸涉再三。百丈澄澜连底见，千寻翠壁与天参。

钓丝森蔚迷芳岸，鹅管参差滴秀岩。胜概心藏俟能画，肯教凡笔谩镌镵。
谢梁饬父通判登楼赏雪之约
袁说友（宋代）

茏葱天阔晓光浮，满地斜飞玉作毬。
好趁阳春歌白雪，政须从事谒青州。
打门报我樽前约，乘兴须君剡上游。
清绝有人夸盛事，贰车携客醉南楼。
赤壁
曾用孙（宋代）

白浪高于屋，风回熨帖平。周郎呼不醒，久立听江声。
和主司王起（一作和主司酬周侍郎）
孟球（唐代）

当年门下化龙成，今日馀波进后生。仙籍共知推丽藻，

禁垣同得荐嘉名。桃蹊早茂夸新萼，菊圃初开耀晚英。

谁料羽毛方出谷，许教齐和九皋呜。
赠寇子之南都三首 其一
湛若水（明代）

一莺或两莺，嘤嘤若求善。意气正相感，忽值时节正。

时节日已正，君行日已远。一隔如参商，咫尺不相见。

相见不尽情，相思难嗣声。
和水竹梅烛韵
李曾伯（宋代）

谁将花烛聘东风，与海棠时恨不同。
意已不求真会合，何妨一白对千红。
游晓觉寺
陈睍（宋代）

肩舆行到竹边村，竹里僧房尽闭门。
小洞颇闻三里近，残僧今闭一人存。
旋沽薄酒欺寒力，未怯春泥踏雨痕。
笑觅梅花伴归去，断桥流水月黄昏。
题院判石末公见惠赵仲穆双马图
陈镒（明代）

使君惠我双马图，雄姿逸态世所无。流传韩干旧墨迹，湖州公所亲临摹。

湖州自是名家驹，绘画此马与众殊。鬃鬣萧萧朔风起，举足万里无长途。

弯弓马上者谁所，驼裘乌帽貂襜褕。游缰飞鞚柳阴外，射杀黄熊及于菟。

只今世乱多战伐，驽骀龙种同驰驱。边城人马半已死，空令抚卷成嗟吁。

使君统领百万夫，要平南楚并东吴。英雄事业佐玄德，愿起此马如的卢。
偶题
姜特立（宋代）

露叶明朝彩，云峰吐夕岚。
山中无限景，诗力不相参。
司理弟之官岳阳相别于定王台悽然有感为赋五诗以饯其行 其五
真德秀（宋代）

先民不可见，怀哉金玉音。士虽一命微，爱物宜存心。

矧兹圜扉内，白日变重阴。求情箠楚下，冤哉讵能禁。

謼嘷漫弗省，鬼神为悲吟。子往莅其职，朝夕惟钦钦。

谨刑勿留狱，斯语真良箴。
四皓吟
释智孜（宋代）

忠义合时难，云林共掩关。因秦生白发，为汉出青山。

不顾金章贵，终披白氅还。如今明圣代，高躅更难攀。
招隐寺
曾巩（宋代）

一径入松下，两峰横马前。
攀缘绿罗磴，飞步苍崖巅。
昔人此嘉绿，手弄朱丝弦。
想当林间月，独写山中泉。
此乐非外得，肯受世网牵。
我亦本萧散，至此更怡然。
偏怜最幽处，流水鸣溅溅。
吕德叔小小斋
邾经（元代）

斋居不自大，容此眇然身。汎览乾坤内，俱为逆旅人。
颂古十一首
释有权（宋代）

衣锦还乡人尽见，长时富贵许谁知。
无言童子呵呵笑，望得风光满面归。
山居诗
释延寿（宋代）

投足烟峦养病躯，驰求终是用工夫。
知般有作皆从智，万种无依自合愚。
意地已抛尘事业，心田唯种稻根株。
非时免见千人世，野食山袍自有谟。
客有题问政丹房云长松露鹤巢古树穴苍鼠喜而作为五言 其一
唐桂芳（明代）

距城可数里，著此突兀冈。中有学仙子，能制不老方。

尸解白日化，宾云无何乡。至今荒冢上，秋草眠石羊。

门前松百尺，偃蹇如人长。我老不可待，稍稍须眉苍。
曲江有感
白居易（唐代）

曲江西岸又春风，万树花前一老翁。

遇酒逢花还且醉，若论惆怅事何穷。
呈王明复陈季张
黄庭坚（宋代）

倦客西来厌马鞍，为予休辔小长安。
陈遵投辖情何厚，王粲登楼兴未阑。
雪压群山晴後白，月临千里夜深寒。
少留待我同归去，洛下林中斫钓竿。
次韵酬王箴盘
林朝崧（清代）

孤山小集坐花深，金石频闻掷地音。洛苑风流谈在昔，福台韵事继从今。

八分体重图书府，三字经传著作林。空谷白驹来又去，匆匆未尽絷维心。
送吴季行监丞知简州
张镃（宋代）

两门情义一乡中，祖业还同社稷功。赁舍偶邻逢事少，访余时幸慰诗穷。

割符忽为荣亲去，横槊多因得地雄。强饭肯随官职祷，故家当勉报文风。
九日类试院雨中制司送酒关子二首
李石（宋代）

老去轻时节，忧来稔岁年。
黄花关上戍，青草渡头船。
望眼知谁属，归心只自怜。
仅沾微禄在，未敢计良田。
凉思
胡宿（宋代）

昨夜南星破暑威，月波浮动杵天垂。露华冷向三危滴，秋色新从一叶知。

越水旧歌迷桂楫，楚江秋思绕兰旗。桃笙碧滑人无寐，欲借鲛盘寄所思。
宿岳阳开元寺
修睦（五代）

竟夕凭虚槛，何当兴叹频。往来人自老，今古月常新。

风逆沈鱼唱，松疏露鹤身。无眠钟又动，几客在迷津。
又次刘学录韵
陈宓（宋代）

八月川原旱欲然，季秋连雨顿澄鲜。
明朝领客成无暇，七日登澄不厌前。
菡萏扫除如暑净，芙蓉绰约作春妍。
佳人得得同来看，萸菊年年却懒搴。
席间和周颖斋韵
徐元杰（宋代）

清泉白石诱登临，净瞰轩窗竹一林。
隽永如君真有味，膏肓和我不须鍼。
流行坎止人难必，果育蒙亨力要深。
一笑相逢邀一勺，喜渠介洁似侬心。
代陈思王京洛篇
鲍照（南北朝）

凤楼十二重。
四户八绮窗。
绣桷金莲花。
桂柱玉盘龙。
珠帘无隔露。
罗幌不胜风。
宝帐三千所。
为尔一朝容。
扬芬紫烟上。
垂彩绿云中。
春吹回白日。
霜歌落塞鸿。
但惧秋尘起。
盛爱逐衰蓬。
坐视青苔满。
卧对锦筵空。
琴瑟纵横散。
舞衣不复缝。
古来共歇薄。
君意岂独浓。
惟见双黄鹄。
千里一相从。
折柳歌送从叔穰塍先生之粤东幕
刘纶（清代）

折柳复折柳，柳冻不成条。堠亭风雪断行迹，何来一骑随盘雕。

前年蜀冈今海徼，有家如寓还空侨。到门空博儿女笑，悭囊不救长啼号。

袖中漫灭贵人刺，嫁衣辛苦酬知交。校勘曾从流内选，选人持牒腾呵嘲。

摇头耸肩服诗械，之才岂合供佥曹。佥曹未得求幕僚，庑下匆匆重打包。

我闻罗浮之山足仙种，麻姑五色裾飘飖。又闻合江之门富嘉树，玉奴雪肌开绛绡。

先生压装鲜长物，壮游万里收吟瓢。赵尉丛台已砂砾，虞卿别苑仍蓬蒿。

韩公苏公不可作，残碑剩碣留爬搔。依人自古无特操，履綦喜伴仙人乔。

惠州饱饭洵可乐，蜑船试采珠娘谣。
题汪水云诗卷十一首
刘师复（宋代）

小小船斋阚碧流，水仙招我下湖游。
箫声嫋嫋歌声合，桂子香中十里秋。
菩萨蛮 题雨生叔父双湖婶母画梅楼图
汤湘芷（清代）

冰肌玉骨神仙貌。画梅恰与梅同调。心迹喜双清。瑶台坐月明。

仙姝分列院。下笔开生面。软语替商量。浓妆还淡妆。
送周尚岳义官
黄相（明代）

甬水西风倚短桡，相逢真慰尺书招。才经闽岭三春雨，又度钱书八月潮。

醉后推篷看放鹤，閒来欹枕听吹箫。柳南新屋连樟坂，早晚扶筇过石桥。
兀坐
宋伯仁（宋代）

坐对清清一穗香，悄无人语日偏长。
砚盘数点梅花片，暗引游蜂度粉墙。
和苗员外寓直中书
包何（唐代）

朝列称多士，君家有二难。贞为台里柏，芳作省中兰。

夜宿分曹阔，晨趋接武欢。每怜双阙下，雁序入鸳鸾。
浮碧楼
梁有年（明代）

望馀丘阜接浮岚，水面玻璃万顷涵。钟梵一声尘念净，高眠直欲借精蓝。
上卢三拾遗以言见黜
徐夤（唐代）

骨鲠如君道尚存，近来人事不须论。疾危必厌神明药，

心惑多嫌正直言。冷眼静看真好笑，倾怀与说却为冤。

因思周庙当时诫，金口三缄示后昆。
正月一日皇帝御大庆殿受文武百僚朝贺行上寿
苏颂（宋代）

嘉瑞降灵，应我皇德。
烨烨神芝，不根而植。
春秋三秀，昼夜五色。
物播诗歌，声被金石。
题黔阳宝山书院 其一
祁顺（明代）

唐贤节义动荆蛮，宋令儒经政所关。百世声华青简上，一区祠宇翠微间。

鸢飞鱼跃天高下，月白风清鹤往还。想像仪刑增敬仰，瓣香何日许跻攀。
句
陶弼（宋代）

六月三湘风日闲，偶随樵客到禅关。
宝林八咏 其八 盘翠轩
胡奎（元代）

一重复一崦，翠色何盘盘。坐久不知夜，月高风露寒。
论语·时习章
陈普（宋代）

学专复性习为功，千五百年初发蒙。
悦乐已深加不愠，此身与道始流通。
楚山歌自郴州还桂阳作
颜鼎受（清代）

楚山高复高，楚水深复深。悠悠行路难，每伤游子心。

游子越险阻，往来桂与郴。郴江鸣湍急，桂岭秋夕阴。

西涉雉鸡冈，东眺龙虎岑。缥缈白云峰，萧疏黄叶林。

俯瞰金牛潭，泠泠泻寒音。草木渐摇落，猿鸟多悲吟。

纵观豁高目，长啸开幽襟。欲招苏耽鹤，且携宗炳琴。

严城照霜月，四围鸣杵砧。酌酒聊自劝，慨然思难禁。
好事近（再和）
赵鼎（宋代）

烟雾锁青冥，直上九关一息。姑射有人相挽，莹肌肤冰雪。

骑鲸射下大荒来，天风乱吹发。慨念故人非是，漫尘埃城阙。
燕山八景诗叠旧作韵 其一 琼岛春阴
弘历（清代）

艮岳移来石岌峨，千秋遗迹感怀多。倚岩松翠龙鳞蔚，入牖篁怀凤尾娑。

乐志讵因逢胜赏，悦心端为得嘉禾。当春最是耕犁急，每较阴晴发浩歌。
读书四首 其三
曾几（宋代）

朝游夕泳一窗书，只要今吾胜昔吾。未识此间真气味，直缘圣处少工夫。
代书寄候毛伯明李叔器康叔临张王臣
赵蕃（宋代）

巴陵洞庭在何处，我昨移官向其所。
士所得者毛李康，兼之旧识祁之张。
毛公学问本伊洛，康李从之亦不恶。
皆能脱去科举累，相与探求圣贤事。
张侯英爽固绝人，亦复降志相友亲。
谁云巴陵洞庭侧，有此四士宁易得。
别来书疏犹数通，辰溪隶与巴陵同。
张侯再把蒸湘酒，别后不闻安与否。
遥知岁晚巾屦从，当亦念我穷山中。
尝疑昔人重离别，生不相逢死何别。
偶逢鄂渚行人去，懒复作书题此句。
巴陵渺渺若个边，何时重泛洞庭船。
咏太平宰相
韩驹（宋代）

万里青霄发轫时，骅骝绝足看奔驰。太平宰相何人识，惟有巫咸得预知。
拟水西寺东峰亭九咏·古壁苔
梅尧臣（宋代）

阴壁流暗泉，古苔长自好。
不改春与秋，何如路傍草。
空山正幽蔼，净绿无人扫。
述往二首 其一
陈杰（宋代）

阿六生活大可，滕叔经纪自能。申生死为恭子，宁哥墓曰惠陵。
张守送羊羔酒将以三绝次韵答之
陈造（宋代）

小槽清凝带羶香，酿法知非羸角羊。
拜赐未辞乾讲舌，呼儿留得荐蒸尝。
江北
章甫（宋代）

江北多戎马，江南有战船。
艰难吾欲老，辗转夜无眠。
归去须三迳，飘零又一年。
邻舟听客语，愁绝晚来天。
观上蓝贤老所藏张魏公手帖次王嘉叟韵
朱熹（宋代）

火风吹散旱天云，肤寸空馀翰墨新。拭泪相看渺今古，堂堂那复有斯人。
山间每岁正月望夜梅花正
叶梦得（宋代）

山头野梅白玉花，月明弄影纷横斜。青天无云万峰立，下有十亩幽人家。

年年春归不暇省，但扫雪径寻寒葩。老夫已忘少年事，灯火岂念更繁华。

一杯起步遍空谷，破屋归卧暾朝霞。陪都复来亦何有，凛凛杀气浮高牙。

重关深锁夜漏永，忽记昨梦翻长嗟。景龙门前一月会，金碗赐酒馀雄誇。

神州陆沉近归我，汉节方议通胡沙。天翻地覆那得料，忍复更听渔阳挝。
为章道祖作颇及葛藤 踊山閤
葛立方（宋代）

横空复閤面嵯峨，影堕前溪瑟瑟波。九坂端疑筑梁第，二山应恐负夸娥。

凌云北固俗尘远，采菊东篱真意多。会取祖师端的意，此间万象正森罗。
偈颂一百零四首
释绍昙（宋代）

闻道金轮出母胎，尽河沙界扫氛埃。
想应新整乾坤手，多带尧风舜日来。
普天率土，寿域宏开。
林下野人何祝献，一茎草上玉楼台。
秋怀十首
赵蕃（宋代）

吁嗟古诗人，达少穷则多。
定逢造物嗔，故此成折磨。
怀哉兴化令，累然蓬一窠。
融州计官满，归日定如何。
百丈溪新理茅茨读书
阎防（唐代）

浪迹弃人世，远山自幽独。始傍巢由踪，吾其获心曲。

荒庭何所有，老树半空腹。秋蜩鸣北林，暮鸟穿我屋。

栖迟乐遵渚，恬旷寡所欲。开卦推盈虚，散帙攻节目。

养闲度人事，达命知止足。不学东周儒，俟时劳伐辐。
同王无烦游石氏祇园 其一
郝浴（清代）

侧身双树入，花气浣衣裳。不道千年雪，融成百合香。

落红嫣小筑，凝翠湿回廊。尚有安巢燕，呢喃问觉王。
少年行三首·其三
李白（唐代）

君不见淮南少年游侠客，白日球猎夜拥掷。
呼卢百万终不惜，报仇千里如咫尺。
少年游侠好经过，浑身装束皆绮罗。
蕙兰相随喧妓女，风光去处满笙歌。
骄矜自言不可有，侠士堂中养来久。
好鞍好马乞与人，十千五千旋沽酒。
赤心用尽为知己，黄金不惜栽桃李。
桃李栽来几度春，一回花落一回新。
府县尽为门下客，王侯皆是平交人。
男儿百年且乐命，何须徇书受贫病。
男儿百年且荣身，何须徇节甘风尘。
衣冠半是征战士，穷儒浪作林泉民。
遮莫枝根长百丈，不如当代多还往。
遮莫姻亲连帝城，不如当身自簪缨。
看取富贵眼前者，何用悠悠身后名。
清江
李龙高（宋代）

玉雪缤纷数丈花，石湖老子极称夸。
渠侬不是琴台女，那得生来傍酒家。
偈颂一一二首 其七十九
释清远（宋代）

何处求通达，疑根自不凡。顿明心即佛，徒觉海非咸。

善财楼阁路，日进丹霄步。凡夫云未然，我道常披露。
秋怀三十六首
邵雍（宋代）

甘瓜青如蓝，红桃鲜若血。
不忍以后拈，而况用齿齧。
其色已可爱，其味又更绝。
食此无珍言，哀哉口与舌。
顾玉山新成钓月矶轩
袁华（明代）

荷蓧行歌与世违，鹤归城郭是耶非。种桃道士玄都观，汎月仙耶采石矶。

大野龙蛇方起陆，青冥鸿鹄自高飞。轩前一架蔷薇树，犹放疏花向落晖。
叶梦授送家园梅花且以绝句十五章见示次其韵 其三
李纲（宋代）

枝头数点雪初残，折置冰壶分外寒。烟蕊轻盈未全拆，国香暗淡已欺兰。
松江晚泊
吴融（唐代）

吴台越峤两分津，万万樯乌簇夜云。

吟尽长江一江月，更无人似谢将军。
壶公祠送别
刘敞（宋代）

尘世纷纷多别离，一攀庭树欲沾衣。不知何故壶中叟，能弃人间不复归。
从清逸老人游西山夜宿翠岩联句
任大中（宋代）

苍龙夭矫西北来，銮破明珠成碧岫。
何人驾空起楼阁，地灵不敢藏馀秀。
锁窗云重衣巾润，梳木风清肌骨透。
客来一夜与僧谈，气觉浩然充宇宙。
和鞏宰送牡丹三首
姜特立（宋代）

香泥筠笼远擎来，曾向河阳县里开。
堪笑杜陵何短拙，却凭萧八觅桃栽。
登麦斜岩
郑岳（明代）

麦斜迢递隐丹丘，不用登临说胜游。怪石盘空开鸟径，晴云归洞湿龙湫。

高僧老去岩姿变，独客閒来世念休。杖策更寻尘外侣，题诗聊为壁间留。
长干晓发
钦义（明代）

幽事欣自抱，幽寻每独行。曙钟凌晓气，人迹动鸡声。

树老三秋色，江深六代情。村烟饶野饭，洗钵浣溪清。
哭郑丈四首 其三
叶适（宋代）

插架轴三万，撑肠卷五千。京都通百郡，溟渤汇群川。

深浅人随汲，东西意各便。后生无复见，媚学谩跹跹。
疾邪诗
赵壹（两汉）

河清不可恃，
人命不可延。
顺风激靡草，
富贵者称贤。
文籍虽满腹，
不如一囊钱。
伊优北堂上，
肮脏倚门边。
赠横山人王清
王鏊（明代）

与子同家湖上山，烟波浩渺东西间。长江万里每独往，落日孤云时共还。

澧兰折得须我遗，湘竹种成谁与删。不须更作招隐赋，石上桂树丛生斑。
昆山龚立道作棲闲堂取李太白题龚处士别墅诗
孙应时（宋代）

一丘一壑尘埃外，三沐三薰清净身。
别墅只今唐处士，高风当日汉君宾。
打门未肯容惊梦，载酒谁能径卜邻。
千里题诗寄心赏，多惭不是谪仙人。
故相少师李公挽诗
李弥逊（宋代）

国步乘阳九，胡尘暗上京。
支倾隆大厦，却敌隐长城。
草木知春泽，狐狸绝夜鸣。
云台瞻衮绣，千古继哀荣。
过务本乡
冯执中（明代）

马首遍行务本乡，萧萧四野尽荒凉。草根取作充肠物，木叶翻荒适口粮。

百姓堪怜遭苦海，□官何敢望甘棠。但期缓尔逃移计，寒谷回春仗彼苍。
同孟怀之钱子青酌白云洞
谢榛（明代）

古树敞岩扉，相携傍翠微。兴高松鹤下，坐久洞云飞。

天地浮生老，山林胜会稀。不知蝉冕客，白发几人归。
用韵酬友人忆寄
谢翱（宋代）

麻衣拂市尘，外事不干贫。野气生寒井，天阴压莫春。

闲身分楚鞠，白发作吴人。已斸蘼芜径，青鞋忆寄频。
薛道祖白石潭诗帖赞
岳珂（宋代）

画以有声著，诗以无声名。
有声者道祖之所已知，无声者道祖之所欲为而未能者也。
酹江月 题酒
谭处端（元代）

杜康得妙，酿三光真秀，清澄醇酎。太白仙才乘兴饮，一斗佳篇百首。倒载山翁，襄阳童稚，笑唱齐拍手。陶潜篱下，醉眠门外五柳。东里生死俱忘，待宾截发，陶母款贤友。文举无忧樽满酌，香醑频开笑口。喜遇尧年，醉乡丰乐，古所希闻有。玉壶春色，禄延益算眉寿。
紫微舍人宋公爱子侄三人同日得第作诗以纪盛
强至（宋代）

君王亲策集英年，始信常山子侄贤。
白昼相将金榜上，紫微三谢玉阶前。
衣冠近事尤为盛，阀阅清芬愈可传。
马跃春风归里巷，芦花争看一行鞭。
书高塘庵
刘过（宋代）

庵上木已拱，山前水可陂。
峥嵘晦翁字，突兀大参碑。
云叶孤飞白，乌群反哺慈。
伤心前辈尽，问道欲从谁。
南山十咏 其四 凌烟嶂
刘仲堪（宋代）

嵚崟才数仞，逦迤极幽致。藤萝与苔藓，蔓延相□□。

青天鍊可补，沧海鞭难至。造物者何为，并此侪魑魅。
醉垂鞭 道中寄云姬，时惟玉姬随行
易顺鼎（清代）

单舸载桃根。桃家妹，秋江泪，花叶寄殷勤。为卿揩泪痕。

玉梅将叶冻，梅边梦，梦边人。销尽翠禽魂。孤山啼一春。
送象守贾正夫朝奉还台二首 其二
郭祥正（宋代）

十载音书绝，扁舟忽见过。有樽倾别酒，无妓唱离歌。

海阔春光少，城空瘴雾多。羡君先度岭，猿叫隔云萝。
题西斋
陈元晋（宋代）

唔咿一室特蘧庐，要读人间未见书。快著先鞭问前路，西昆玉府富珍储。
鹊桥仙·云林瞩题闰七夕联吟图
顾太清（清代）

新秋逢闰，鹊桥重驾，两度人间乞巧。栏干斜转玉绳低，问乞得、天机多少？
闺中女伴、天边佳会，多事纷纷祈祷。神仙之说本虚无，便是有、也应年老。
平阳寓怀
薛能（唐代）

晋国风流阻洳川，家家弦管路岐边。曾为郡职随分竹，

亦作歌岐乞采莲。北榭远峰闲即望，西湖残景醉常眠。

墙花此日休回避，不是当时恶少年。
观凤池桥上梁
陈宓（宋代）

溪自清如镜，官那束似羁。
不因乘小舫，还得赋新诗。
邑肇千家聚，梁成万世基。
令惭无小补，刻石欲何词。
江上客怀
黄庚（元代）

镜里从渠白发添，吟边抵掌复掀髯。十年为客甘清苦，一枕忘情付黑甜。

短褐怯风棉未絮，破窗漏月纸重粘。梅花应念人孤寂，寒夜吹香入竹帘。
宿灵岩寺（即古吴官）
赵嘏（唐代）

明月溪头寺，虫声满橘洲。倚栏香径晚，移石太湖秋。

古树云归尽，荒台水更流。无人见惆怅，独上最高楼。
偈颂二十五首
释道璨（宋代）

重围身入脱身难，再拜投降得活还。
手脚一时都露了，如何遮掩得傍观。
和芸叟左司被资治通鉴之赐感事赋诗
吕陶（宋代）

庙席词林一二臣，校雠撰述体惟均。圣心欲以古为鉴，史法有如王次春。

神武略中书事类，天和览后得名新。羡君受此传家宝，遗与儿孙似昔人。
金山寺
王安石（宋代）

重经高处寺，一与白云亲。
树木有春意，江山如故人。
幽轩含气象，偏影落风尘。
日暮临归去，徘徊欲损神。
大晟府拟撰释奠十四首
佚名（隋代）

有严学宫，四方来宗。
恪恭祀事，威备雍雍。
歆兹惟声，飚驭旋复。
明社斯毕，咸膺百福。
题刘原父书南华秋水篇
徐木润（宋代）

不识刘公字，今方睹一斑。
笔兼鸥蔡体，品在上中间。
送姜铁夫南归
郜焕元（清代）

白首家无定，青山尔又归。京华词客贱，秋雨故人稀。

钟动催霜叶，潮平载夕晖。鉴湖南月好，为我选渔矶。
秋日三首 其三
吕本中（宋代）

往来奔走看渠忙，疾病低回却未妨。唤客不须嫌酒恶，隔墙时喜送橙香。
飞来寺 其二
金节（明代）

一十年馀此再逢，江流山色隐房栊。玄猿入洞虚残月，帝子吹箫向碧空。

泉饮定心僧入定，法从空处界俱空。登临欲问飞来事，云树重重水自东。
送客夜归呈萧兵英县丞
杨万里（宋代）

并舍频过亦几曾，却因送客得同行。
风船送水四十里，雪屋吹灯三二更。
老去病身禁底苦，向来危官若为情。
天台香火侬当觅，且伴先生学养生。
白云谣
欧必元（明代）

白云在天，出自山谷。山高川邈，舟车阻之。八骏如云，那不复来。
偈颂二十二首
释道生（宋代）

两曜劈箭急，一年弹指间。
始见大暑小暑，又是小寒大寒。
通身寒暑无回互，笑倒当年老洞山。
送金潮州三首
刘克庄（宋代）

五管惟潮地接闽，自唐牧守畀名臣。
欲安瘴岭疮痍俗，暂辍天家肺腑亲。
新堞永为州壮观，彩虹忽间海横陈。
皆言明主临轩遣，不是诸公启拟人。
过杨伯虎即席书事
张镃（宋代）

四面围疎竹，中间著小台。
有时将客到，随意看花开。
拂拭莓苔石，招携码碯杯。
昏鸦归欲尽，数个入诗来。
暮冬寄盐城弟二首 其一
刘敞（宋代）

流水应无极，东流向海城。殷勤嘱双鲤，为寄别离情。
送伸仲归漆塘以语及君臣际经书满腹中为韵十首 其一
葛胜仲（宋代）

侨居始定交，寄诚用缟纻。命驾轻千里，次亦推嵇吕。

衰俗日益偷，此道弃如土。如何五载间，七返慰羁旅。

峥嵘听崇论，璀璨惊韵语。江湖风浪高，愧子蛟龙苦。
游五泄山
吴处厚（宋代）

烟霞一坞两山源，石壁寒垂瀑布泉。人事是非空缭绕，水声今古自潺湲。

月留吟客眠寒榻，风送樵翁下翠巅。檀篆未消炉火燠，夜长人静好谈禅。
氏州第一
陈允平（宋代）

闲倚江楼，凉生半臂，天高过雁来小。紫芡波寒，青芜烟淡，南浦云帆缥缈。潮带离愁，去冉冉、夕阳空照。寂寞东篱，白衣人远，渐黄花老。

见说西湖鸥鹭少。孤山路、醉魂飞绕。荻蟹初肥，莼鲈更美，尽酒怀诗抱。待南枝、春信早。巡檐对梅花索笑。月落乌啼，渐霜天、钟残梦晓。
点绛唇
陈允平（宋代）

分袂情怀，快风一箭轻帆举。暮烟云浦。芳草斜阳路。

输与闲鸥，朝暮潮来去。空凝伫。小桥樊素。金屋春深处。
浣溪沙
陈德武（宋代）

庭院深沈绝俗埃。绿苔因雨上层阶。画帘低卷燕归来。月似有情中夜入，花何无语向人开。谩劳飞梦到天台。
捣练子 离尘
马钰（金朝）

离尘网，出凡笼。髼头垢面类愚蒙。眼如盲，耳如聋。

金为箭，玉为弓。木人射透水晶宫。赴蓬瀛，玉路通。
端午月山主人酒边即事
黄庚（元代）

时序催人易白头，端阳怀古客添愁。
朱符不写湘累恨，角黍难包楚国羞。
记节何妨斟蚁酒，夺标无复见龙舟。
高歌思远楼前路，掩雨珠帘今在不。
江亭醉后
李覯（宋代）

平生尚倜傥，壮大苦摧折。
主人能结纳，佳境为铺设。
涉{左氵右皛}东江来，谽谺暮云裂。
倡女稍多艺，市酒且供啜。
侠气复何聊，心朋幸相悦。
解冠从放荡，大呼谁輓掣。
咄哉千里足，嗟呼三寸舌。
海物唤龙取，天葩令鬼折。
艳唱声非雅，戏谈理当谲。
帷房笑私昵，闾巷嘲琐屑。
更鼓莫催睡，夜风才去热。
欲士鲜大志，于今重小节。
内行豕在泥，外貌犬伏绁。
吾侪古豪傑，方寸浴日月。
被谤肯自疑，为欢顾犹拙。
放饭彼不惭，使我无齿决。
中书东厅十咏 其二 牡丹
韩琦（宋代）

当栏新植尽珍丛，异格同妍出化工。何物众人惊绝艳，一枝花坼瑞云红。
承颜弟书来有眼底流涎摇尾之叹诗以复之
庄昶（明代）

商人门户几黄昏，云际疏星过雨痕。赤脚大匡千丈雪，婆娑短褐半生温。
尧峰寺同山甫丈看月
张元凯（明代）

高山月出动湖波，宝树珠光夜若何。自是清晖恋岑寂，那知人世有笙歌。
感怀
于濆（唐代）

采薇易为山，何必登首阳。濯缨易为水，何必泛沧浪。

贵崇已难慕，谄笑何所长。东堂桂欲空，犹有收萤光。
客有示余王逢原诗编者因成短韵逢原广陵人死
张舜民（宋代）

古人深恨不同时，虽得同时不识之。
独把遗编想风质，皇天何负十年期。
芙蓉桥
曾巩（宋代）

雁翅横连杜若洲，碧阑干影在中流。
蓬莱日日游人间，谁道仙风解引舟。
次韵和吴侍郎自号乐城居士
宋庠（宋代）

世有生贤运，人归得性场。朝端慕安石，民里祝庚桑。

蛇影逢真悟，龟灵取数长。仙畦种芝圃，佛室雨花床。

寄傲多行乐，观心或坐忘。柳溪能作瞑，竹坞别供凉。

慧露沾僧饭，幽霞照客觞。皋夔真有自，箕颍更相望。

留务尊台简，私游费橐装。侧聆图任切，安得久彷徉。
元日小雨
方回（元代）

红垂灯穗倍常明，缓缓晴须作好晴。
着柳春风微有色，催花夜雨细无声。
炉香早起蹒跚拜，杯酒朋来潋滟倾。
一日一诗旧年例，新年一日两诗成。
即事十首
方岳（宋代）

得摇牙处尽摇牙，底用鸣声绕鬓哗。
政自为渠眠不熟，西风吹叶打窗纱。
悼梁公
赵汝谔（宋代）

鹤发童颜两鬓星，一经庭训已成名。倏惊南岳长庚堕，怪底西岩暮日倾。

爵锡九重恩正洽，骨埋三尺土犹馨。贤郎连步从阶上，次弟褒封到墓茔。
仲天贶王元直自眉山来见余钱塘留半岁既行作
苏轼（宋代）

仲君岂弟多学，王子清修寡言。
病后空惊鹤瘦，时来或作鹏骞。
海角烦君远访，江源与我同来。
剩作数诗相送，莫教万里空回。
三人一旦同行，（二子与秦少章同寓高斋，复同舟北行。
）留下高斋月明。
遥想扁舟京口，尚余孤枕潮声。
更欲留君久住，念君去国弥年。
空使犀颅玉颊，长怀髯舅凄然。
为予远致殷勤，瑞草桥边老人。
红带雅宜华发，白醪光泛新春。
（老人，王庆源也。
）
嶅阳道中
徐锦（清代）

山光不宜近，刻露愁太泄。护以烟树苍，窈窕态奇绝。

衰云堆鸟烟，稚日吐林缺。客车屡沿转，樵路通屹𡿖。

疏钟断易沈，远村明复灭。迥峰似螺旋，下有筑泉冽。

人面沐晨霏，马蹄蹴冰裂。始知入山深，山烟固未雪。

牵萝怀美人，琼想互萦结。耸肩时一吟，唳雁共凄切。
病起据案无绪辄书二十五韵呈簿尉
虞俦（宋代）

祇役来异乡，疟鬼巧伺便。寒热四五行，大小六七战。

初如蹈阴壑，赤身卧冰霰。继若煽红炉，虐焰工煅鍊。

先生但坚壁，高卧观物变。谓我则忘吾，曰舍其犹传。

童子更进药，先生强起咽。群鬼竞揶揄，医工何瞑眩。

忽然汗四出，心愧颜有腼。须臾返清凉，轻健欲舞抃。

宁唯疏枕簟，便觉美肴膳。气和疾自去，福至祸亦转。

我生多蹇剥，县尹剧卑贱。王事有期程，私室敢安宴。

日出事还生，孤游无一援。讼牒犹山积，愚拙费裁剸。

催科正火急，日夕俟诃谴。督邮顾小忍，斗米那可恋。

弹琴不复梦，据案敢告倦。仇梅二友生，洒落邦之彦。

颇复相料理，何尝语游衍。城南万荷花，浣溪锦一片。

凉生雨初过，香度风微扇。碧筒亦易办，白堕傥可荐。

诗以代折简，辞兮非黄绢。
偶成
吴明老（宋代）

西风飒飒动长林，斗酒沽来伴月斟。
慷慨未应忧短褐，悲歌元月为秋砧。
谁云塞马年年健，自是君门浩浩深。
世祖丰神似高帝，楚囚珍重莫沾襟。
悲陈陶
杜甫（唐代）

孟冬十郡良家子，血作陈陶泽中水。
野旷天清无战声，四万义军同日死。
群胡归来血洗箭，仍唱胡歌饮都市。
都人回面向北啼，日夜更望官军至。
将赴苏州途出洛阳留守李相公累申宴饯宠行…以申仰谢
刘禹锡（唐代）

岁杪风物动，雪馀宫苑晴。兔园宾客至，金谷管弦声。

洛水故人别，吴宫新燕迎。越郎忧不浅，怀袖有琼英。
花朝溪上有感昔游 其一
周密（宋代）

枕上鸣鸠唤晓晴，绿杨门巷卖花声。探芳走马人虽老，岁岁东风二月情。
如梦令 初春
邓繁桢（清代）

陌上绿杨如旧。人共梅花俱瘦。病起已无聊，又是困人时候。

长昼。长昼。风送隔帘香透。
奉题惠阳王郡侯署中忆雪楼 其二
屈大均（明代）

岂无南雪好，朔雪易成花。幸有罗浮树，光含涨海霞。

使君移绿萼，么凤自金沙。手泽楼前满，甘棠即白华。
励志四章示家塾同学诸子 其四
姚燮（清代）

夔蚿互怜悯，受化无殊阳。辱蒙见爱深，时以情腑将。

勉持百年志，千载非浩茫。空山有佳人，搴兰自知芳。

脩容鉴明蟾，讵愁颓日光？大漠风翻云，天势随抑扬。

积气良亦骄，既杀乌由强？三古不在古，寝食通轩皇。

愿持五色机，黻此泰运昌。
寄题朱元晦武夷精舍十二咏 其六 观善斋
杨万里（宋代）

观棋不作秋，观斲不作石。要知丽泽功，祇个是消息。
沁园春
汪莘（宋代）

峰下王道者

家在柳塘，榜挂方壶，图挂黄山。觉仙峰六六，满堂峭峻，仙溪六六，绕屋潺湲。行到水穷，坐看云起，只在吾庐寻丈间。非人世，但鹤飞深谷，猿啸高岩。

如今老疾蹒跚。向画里嬉游卧里看。甚花开花落，悄无人见，山南山北，谁似余闲。住个庵儿，了些活计，月白风清人倚阑。山中友，类先秦气貌，后晋衣冠。
途中
刘子翚（宋代）

小市犹依海，横桥欲跨汀。
雨余榕径冷，春晚苎田青。
薄宦低豪气，浮生惜壮龄。
急流归亦好，忧患饱曾经。
新正
方干（唐代）

筚门惆怅内，时节暗来频。每见新正雪，长思故国春。

云西斜去雁，江上未归人。又一年为客，何媒得到秦。
金门瞻望
李英（清代）

幽燕直北是皇州，宝殿遥瞻御气浮。五色云中秦树暝，九重天气汉宫秋。

霜清象列金门里，日出鸦翻紫阁头。歌颂太平惭草莽，不知何以奏宸旒。
春日病中感怀四绝戏嘲同年诸知己 其四 嘲存礼
曹义（明代）

青年文彩最风流，玉署朝趍淂自由。退直归来无个事，绿窗相对拓茶瓯。
登楼望月寄凤翔李少尹
戴叔伦（唐代）

陌上凉风槐叶凋，夕阳清露湿寒条。登楼望月楚山迥，

月到南楼山独遥。心送情人趋凤阙，目随阳雁极烟霄。

轩辕不重无名客，此地还能访寂寥。
偈三首 其二
释瑞仙（宋代）

棚头鼓未鸣，部乐未抹抢。竿木逞伎俩，著忙出定场。

懡㦬便回去，一段最光扬。
寄咏东屯
孙应时（宋代）

闻说东屯胜，诗仙有旧游。
茅斋深翠竹，石径俯寒流。
几仗千山月，锄犁百顷秋。
归途客酹酒，句法傥堪求。
明月
陈杰（宋代）

白日苦短，而夜苦长。
迟尔不来，明月靡常。
题刘资仁韩干饮马图
赵旸（宋代）

韩干所画天闲图，县官日给三品刍。不嘶不鸣肥如凫，时时步作康庄衢。

饮之曲江戏短芜，沙软风轻乐于于。岂知渥洼真龙驹，垂头戢耳困盐车。

圉人太仆反歔歈，瘦骨硉矹甘为驽。不须骧首顾长途，局促骥足何时无。
送刘贤甫之馀干尉
吕南公（宋代）

太学诸生初入官，绿衣新尉古馀干。科场得志已容易，下邑徒劳不足难。

萑泽察奸行缭绕，缿厅参论坐盘桓。羽仪更养文章去，他日云天见孔鸾。
周沆著作宰秀州嘉禾
韩琦（宋代）

庇身名邑得嘉禾，铜墨犹嗟滞俊科。前席未期宣室召，闻弦还继武城歌。

酒旗穿柳春堤迥，鱼艇藏花夕唱和。对此不劳披县谱，且求新句解诗魔。
留题周文王庙 其一
宋京（宋代）

征西将帅念君王，刻石巴山事渺茫。□载衣冠付冥寞，路人无语奠椒浆。
依韵和戏题
梅尧臣（宋代）

杨州太守重交情，我欲西归未得行。
寒食尚赊花水近，妻孥煎去到天明。
答族侄子馨旅中见怀
卢龙云（明代）

露气沾残暑，秋声送早凉。琴樽怜夜月，书剑返江乡。

何日云鹏起，他山雾豹藏。主人能爱客，旅思不须伤。
题从伯舍人道正里南园
刘得仁（唐代）

帝里余新第，朱门面碧岑。曙堂增爽气，乔木动清阴。
直去亲瑶陛，朝回在竹林。风流才子调，好尚古人心。
薜荔遮窗暗，莓苔近井深。礼无青草隔，诗共白衣吟。
轩静留孤鹤，庭虚到远砧。掩关裁凤诏，开镜理琼簪。
种植今如此，尘埃永不侵。云奔投刺者，日日待为霖。
寄竹院方丈孚师
胡仲参（宋代）

江湖岁月易销磨，振锡归来鬓欲皤。
性懒吟编多散逸，门闲俗客少经过。
虚檐破处悬蛛网，落叶空中见鸟窠。
一片师心谁会得，半窗竹影绿婆娑。
堂西夜坐
李覯（宋代）

炎蒸得避处，铺席对西墙。
有月树阴黑，无风山气凉。
聚蚊妨袒裼，饮井当壶觞。
妻子讵知我，笑言皆在傍。
怀古
萧观音（宋代）

宫中只数赵家妆，败雨残云误汉王。
惟有知情一片月，曾窥飞燕入昭阳。
秋怀三十六首
邵雍（宋代）

九月气乍肃，衰柳犹有蝉。
霜外疏锺断，风余清籁传。
千山乱远月，一鹗摩高天。
自非出世人，而敢危行言。
韩信破赵之战
司马迁（两汉）

信与张耳以兵数万，欲东下井陉击赵。赵王、成安君陈馀闻汉且袭之也，聚兵井陉口，号称二十万。广武君李左车说成安君曰：“闻汉将韩信涉西河，虏魏王，禽夏说，新喋血阏与，今乃辅以张耳，议欲下赵，此乘胜而去国远斗其锋不可当。臣闻千里馈粮，士有饥色，樵苏后爨，师不宿饱。今井陉之道，车不得方轨，骑不得成列，行数百里，其势粮食必在其后。愿足下假臣奇兵三万人，从间道绝其辎重；足下深沟高垒，坚营勿与战。彼前不得斗，退不得还，吾奇兵绝其后，使野无所掠，不至十日，而两将之头可致於戏下。愿君留意臣之计。否，必为二子所禽矣。”成安君，儒者也，常称义兵不用诈谋奇计，曰：“吾闻兵法十则围之，倍则战。今韩信兵号数万，其实不过数千。能千里而袭我，亦已罢极。今如此避而不击，后有大者，何以加之！则诸侯谓吾怯，而轻来伐我。”不听广武君策，广武君策不用。

韩信使人间视，知其不用，还报，则大喜，乃敢引兵遂下。未至井陉口三十里，止舍。夜半传发，选轻骑二千人，人持一赤帜，从间道萆山而望赵军，诫曰： “赵见我走，必空壁逐我，若疾入赵壁，拔赵帜，立汉赤帜。”令其裨将传飧，曰：“今日破赵会食！”诸将皆莫信，详应曰：“诺。”谓军吏曰：“赵已先据便地为壁，且彼未见吾大将旗鼓，未肯击前行，恐吾至阻险而还。”信乃使万人先行，出，背水陈。赵军望见而大笑。平旦，信建大将之旗鼓，鼓行出井陉口，赵开壁击之，大战良久。於是信、张耳详弃鼓旗，走水上军。水上军开入之，复疾战。赵果空壁争汉鼓旗，逐韩信、张耳。韩信、张耳已入水上军，军皆殊死战，不可败。信所出奇兵二千骑，共候赵空壁逐利，则驰入赵壁，皆拔赵旗，立汉赤帜二千。赵军已不胜，不能得信等，欲还归壁，壁皆汉赤帜，而大惊，以为汉皆已得赵王将矣，兵遂乱，遁走，赵将虽斩之，不能禁也。於是汉兵夹击，大破虏赵军，斩成安君泜水上，禽赵王歇。

信乃令军中毋杀广武君，有能生得者购千金。於是有缚广武君而致戏下者，信乃解其缚，东乡坐，西乡对，师事之。

诸将效首虏，休，毕贺，因问信曰：“兵法右倍山陵，前左水泽，今者将军令臣等反背水陈，曰破赵会食，臣等不服。然竟以胜，此何术也？”信曰：“此在兵法，顾诸君不察耳。兵法不曰‘陷之死地而后生，置之亡地而后存’？且信非得素拊循士大夫也，此所谓‘驱市人而战之’，其势非置之死地，使人人自为战；今予之生地，皆走，宁尚可得而用之乎！”诸将皆服曰：“善。非臣所及也。”

於是信问广武君曰：“仆欲北攻燕，东伐齐，何若而有功？”广武君辞谢曰： “臣闻败军之将，不可以言勇，亡国之大夫，不可以图存。今臣败亡之虏，何足以权大事乎！”信曰：“仆闻之，百里奚居虞而虞亡，在秦而秦霸，非愚於虞而智於秦也，用与不用，听与不听也。诚令成安君听足下计，若信者亦已为禽矣。以不用足下，故信得侍耳。”因固问曰：“仆委心归计，愿足下勿辞。”广武君曰：“臣闻智者千虑，必有一失；愚者千虑，必有一得。故曰‘狂夫之言，圣人择焉’。顾恐臣计未必足用，愿效愚忠。夫成安君有百战百胜之计，一旦而失之，军败鄗下，身死泜上。今将军涉西河，虏魏王，禽夏说阏与，一举而下井陉，不终朝破赵二十万众，诛成安君。名闻海内，威震天下，农夫莫不辍耕释耒，褕衣甘食，倾耳以待命者。若此，将军之所长也。然而众劳卒罢，其实难用。今将军欲举倦弊之兵，顿之燕坚城之下，欲战恐久力不能拔，情见势屈，旷日粮竭，而弱燕不服，齐必距境以自强也。燕齐相持而不下，则刘项之权未有所分也。若此者，将军所短也。臣愚，窃以为亦过矣。故善用兵者不以短击长，而以长击短。”韩信曰：“然则何由？”广武君对曰：“方今为将军计，莫如案甲休兵，镇赵抚其孤，百里之内，牛酒日至，以飨士大夫醳兵，北首燕路，而后遣辩士奉咫尺之书，暴其所长於燕，燕必不敢不听从。燕已从，使喧言者东告齐，齐必从风而服，虽有智者，亦不知为齐计矣。如是，则天下事皆可图也。兵固有先声而后实者，此之谓也。”韩信曰：“善。”从其策，发使使燕，燕从风而靡。乃遣使报汉，因请立张耳为赵王，以镇抚其国。汉王许之，乃立张耳为赵王。
和赵山甫海棠
杜范（宋代）

春风得意酌霞觞，翠袖宁禁白露霜。
欲向月宫收剩馥，晓窗强理背时妆。
李端叔自金陵如姑溪寄之五首 其一
释德洪（宋代）

东坡坐中醉客，让君翰墨风流。为作羊昙折意，莫年泪眼山丘。
碧霄泉
李弥逊（宋代）

山根山清泉，云自九天落。
风潮带江腥，天黑鱼龙泊。
何当寸云敷，一洒偏寥廓。
沧浪勿复歌，吾缨久已濯。
玉珑璁 病
汪淑娟（清代）

红罗软。汗香浣。半松云髻瑶钗颤。愁相守。恨相守。

腰肢半怯，庞儿非旧。瘦。瘦。瘦。

苔纹卷。花茵展。支颐整日恹恹倦。难消受。须消受。

起更天气，酒醒时候。又。又。又。
次韵送邓祭酒 其三
员兴宗（宋代）

我家西土官南边，学省愁卧思言旋。羡公散吏一龙小，去卜真隐三龟连。

贤哉复有大夫叹，倦矣羞题刺史天。作恼岷峨限牛斗，梦魂相值意翛然。
沧海谣寿秦廷贽秋官母七十
李东阳（明代）

东南何所有，海与天河通。天河散作亿万𣲖，下界九土分衡从。

江淮河济作四渎，长流赴海皆朝宗。尾闾泄气石沃水，其下无底归虚空。

上来磅礴接混沌，周环八方此其东。东乃扶桑出日之所在，金乌三蹠浴影乎其中。

蜃气朝浮万家市，鳌背夜戴三山峰。千年老鱼化为龙，层波叠浪藏龙宫。

鲛绡织窗雾气白，蚌甲吐月珠光红。鼋鼍喧呼鳅鳝舞，复有三百六十鳞朋羽族纷追从。

咸阳西来男女童，有船不进遭回风。王母西池不盈勺，敢以浅眼窥方蓬。

霞冠云帔不可以髣髴，俯视寰宇空尘蒙。巫山老婆年七十，家居近海圆丘同。

挹瓢为浆酿为酒，海水照见双青瞳。烹鱼炮鳖荐芳错，蛟涎香雾飘蒙茸。

世人有眼不得见，但见琅函宝轴名姓照耀金泥封。

西曹郎君美风度，皎若出海珊瑚丛。揽衣望海欲东游，须臾鞭石成长虹。

三神之山不老之药倘可得，愿教一粒千岁岁岁无终穷。
金刚随机无尽颂 其七 正信希有分第六
释印肃（宋代）

青山无限好，自是人颠倒。四时勿变迁，不著从人讨。
奉谢徐献子
佚名（宋代）

入得青山第几重，龙蟠凤舞着仙宗。
九关云锁疑无地，数步天开又一峰。
大涤洞中丹作井，昊穹殿下石为松。
我来自结真人伴，杖屦蹁跹是指踪。
生查子 见《琴清阁词·附词》
王长生（清代）

杜宇一声中，怪尔花无语。宛转告愁魂，且是随春去。

楼外映垂杨，翠滴丝丝雨。芍药唤将离，怎肯留春住。
句
范仲温（宋代）

新作春野亭。
灵壁道傍石
许及之（宋代）

花石纲成国蠹盈，贼臣卖国果连城。陵迁谷变犹横道，反作傍人座右铭。
七月三日喜至郧县山行兼旬至此始出
宋褧（元代）

稻花香里过琳宫，一舸斜阳汉水东。下马已辞山巀嶪，开轩仍见竹葱茏。

画檐不碍迎霜叶，玉宇频来处暑风。童御无知友朋远，满襟幽思与谁同。
沁园春（丁酉春陪制垣齐安郡圃曲水之集）
李曾伯（宋代）

形胜风流，乐事良辰，一时四并。正榆更新火，觞浮曲水，那堪上巳，又是清明。赤壁功名，东坡文字，俯仰人间无古今。诗书帅，对烽烟静昼，俎豆添春。

水边天气催人。便须认杨花雪样生。慨英风满席，思旌绵上，清谈束阁，肯记兰亭。安得长绳，高悬碧落，系住画檐红日阴。柔桑外，听鸣鸠唤雨，全胜流莺。
杂诗六首 其二
李纯甫（金朝）

乾坤大聚落，今古小朝昏。诸子蝇钻纸，群雄虱处裈。

一心还入道，万物自归根。却笑幽忧客，空招楚些魂。
田间
许棐（宋代）

田间久不到，草木半萧疏。鸥占沉舟浴，蛩分破壁居。

仆温携到酒，邻送卖残蔬。未说催租事，黏窗且读书。
狂歌
汪荣棠（清代）

鸡鸣声胶胶，拔剑起独舞。斫地歌慷慨，肝胆郁难吐。

人寿祇百歌，何庸徒自苦。两丸互西东，颠倒由元父。

昼行而夜伏，块与群尸伍。我欲赴赤城，散发骑猛虎。

咳唾昆仑巅，化作洗兵雨。
船下夔州郭宿雨湿不得上岸别王十二判官
杜甫（唐代）

依沙宿舸船，石濑月娟娟。
风起春灯乱，江鸣夜雨悬。
晨钟云外湿，胜地石堂烟。
柔橹轻鸥外，含凄觉汝贤。
赠大司农毕老公祖
曾曰唯（明代）

锦衣当昼游，冥鸿羡元老。名哲澄灵襟，保身机独早。

纶綍稠叠颁，宁比归来好。钧竿风雨收，惊涛一线扫。

东鲁山色秾，可以狎绮皓。束公扶天手，林泉属幽讨。

美哉喉舌司，荥旋亦奇造。
寄答张五丈夔明府
张颉（宋代）

旧讼龙溪有去思，移家喜与上风宜。
人传张籍妙乐府，我识王维真画师。
火米夏收畬稻早，海椒春放瘴花迟。
客查不到天无雁，赖有輶轩可寄诗。
山房秋日即事 其三
郑清之（宋代）

稻花经雨已脱白，枫叶未霜先借绯。入纻蚊牙千计巧，挂檐蛛腹十分肥。

田翁看水携锄去，山妇临炊抱蔓归。唯有诗肠无一事，隔溪数尽暮鸦飞。
马塍卖花者
李龏（金朝）

十里宜春下苑花，浓香染著洞中霞。采夫移得将何处，担入宫城许史家。
和张倅唐英咏梅十四首
陈傅良（宋代）

花芳以养性，花阴以休影。
更欲从旁谋，种秫可半顷。
冲寒时一觞，我醉花独醒。
醉醒两相忘，久矣系归艇。
越上宝林寺八咏 其八 盘翠轩
陈樵（元代）

轩楹越中秀，轩窗四面山。红尘飞不到，长共白云閒。
周公瑕导余至胥口不能渡走笔有嘲
王世贞（明代）

不烦风浪便回舟，兴尽真成王子猷。若遇鸱夷应大笑，笑君难作五湖游。
即事八首 其三
郑思肖（宋代）

一说乾坤事，无愁鬓亦斑。心飞空阔外，身堕乱离间。

日落经何国，归云识故山。凭谁扣冥漠，天道几时还。
戏周默
宋温故（宋代）

骄阳为戾已成灾，赖有开筵周秀才。
莫道上天无感应，故教风雨一齐来。
中秋书怀
李时勉（明代）

尽向良宵庆太平，圜扉寂寞度寒更。愁中偏对灯花落，窗外空寒月影清。

遥忆家林难作梦，时闻禁漏不胜情。至尊万里兴戎马，今夜沙场何处营。
次韵答张耒
苏辙（宋代）

客舟逝将西，日夜西北风。
维舟罢行役，坐令鬓如蓬。
偶従二三子，步上百尺台。
云烟遍原隰，敞怳令人哀。
山中难久居，噶在城郭。
欲学扬子云，避世天禄阁。
浮木寄流水，行止非所期。
何须自为计，水当为我移。
外物不可必，惟此方寸心。
心中有乐事，手付瑟与琴。
夜吟感秋诗，惜此芳物零。
幽人亦多思，起坐再三听。
白驹在空林，瓶罄有耻罍。
尽我一杯酒，愁思如云颓。